**Az előterjesztést megtárgyalta:**

Gazdasági és Városstratégiai Bizottság

Jogi és Társadalmi Kapcsolatok Bizottsága

Oktatási és Szociális Bizottság

***A határozati javaslatot törvényességi***

***szempontból megvizsgáltam:***

*/: Dr. Károlyi Ákos :/*

*jegyző*

**ELŐTERJESZTÉS**

**Szombathely Megyei Jogú Város Közgyűlésének 2015. szeptember 16-i ülésére**

**Javaslat a Savaria REHAB-TEAM Szociális Szolgáltató és Foglalkoztatási Közhasznú Nonprofit Kft. és a Regionális Szociális Forrásközpont Közhasznú Nonprofit Kft. egyesülési tervének megtárgyalására**

A Közgyűlés a 248/2015. (VI.18.) Kgy. sz. határozatában úgy döntött, hogy a Savaria REHAB-TEAM Szociális Szolgáltató és Foglalkoztatási Közhasznú Nonprofit Kft. és a Regionális Szociális Forrásközpont Közhasznú Nonprofit Kft. a Ptk. 3:44. § (1) bekezdése alapján 2016. január 1. napjával egyesüljön olyan módon, hogy előbbi gazdasági társaság az utóbbi gazdasági társaságba beolvad. A Közgyűlés felkérte továbbá az egyesülésben részt vevő gazdasági társaságok ügyvezetőit, hogy a Ptk. 3:44. § (2) bekezdésében meghatározott közös egyesülési tervet a Közgyűlés szeptemberi ülésére készítsék el. A Közgyűlés egyetértett azzal, hogy a LOGO Ifjúsági Iroda 2016. január 1. napjától az AGORA Szombathelyi Kulturális Központ keretében működjön. A Közgyűlés felkérte az egyesülésben részt vevő gazdasági társaságok ügyvezetőit, hogy az egyesülési tervet ennek megfelelően készítsék el. A Közgyűlés felkérte a polgármestert, hogy az AGORA Szombathelyi Kulturális Központ alapító okiratának módosítását terjessze a Közgyűlés elé.

Tájékoztatom a Tisztelt Közgyűlést, hogy a gazdasági társaságok egyesülésének következő lépése a Ptk. 3:44. § (1) bekezdése alapján készített közös egyesülési tervről való döntés. Az előterjesztés mellékletét képező egyesülési terv tartalmazza az egyesülési szerződést, az átvevő gazdasági társaság alapító okirat tervezetét, valamennyi részt vevő (beolvadó és átvevő) jogi személy vagyonmérleg-tervezetét és vagyonleltár-tervezetét, az egyesülés utáni jogi személy nyitó vagyonmérleg-tervezetét és vagyonleltár-tervezetét.

A Közgyűlésnek döntenie kell továbbá arról, hogy a beolvadás időpontja, illetve a vagyonmérleg készítésének fordulónapja 2015. december 31. napja.

A Ptk. 3:44. § (1) bekezdése alapján a beolvadásnál a beolvadó jogi személy megszűnik, általános jogutódja az átvevő gazdasági társaság lesz. Tehát az egyesülés eredményeként 2015. január 31. napjával a Savaria REHAB-TEAM Szociális Szolgáltató és Foglalkoztatási Közhasznú Nonprofit Kft. megszűnik, általános jogutódja a Regionális Szociális Forrásközpont Közhasznú Nonprofit Kft.

A beolvadó gazdasági társaság ügyvezetőjének munkaviszonya, továbbá a felügyelőbizottsági tagok megbízási jogviszonya 2015. december 31. napjával megszűnik, a beolvadó társaságnál 2015. december 31. napján munkaviszonnyal rendelkező munkavállalók 2016. január 1. napjától munkáltatói jogutódlással átkerülnek a jogutód gazdasági társaságba.

Az átvevő cég ügyvezetője és felügyelőbizottsági tagjainak köre az egyesülést követően változatlan összetétellel működik tovább, a beolvadó cég ügyvezetője 2015. december 31. napjával nyugdíjba vonul. A személyi kérdések – amennyiben módosítási igény nincs – a beolvadás tekintetében nem igényelnek tulajdonosi döntést.

Javaslom, hogy a Tisztelt Közgyűlés az átvevő gazdasági társaság ügyvezetőjét kérje fel, hogy a munka törvénykönyvéről szóló 2012. évi I. törvény 46. § (4) bekezdésében előírt, a munkavállalók felé fennálló, továbbá az üzemi tanács felé fennálló tájékoztatási kötelezettségének tegyen eleget.

Mind a beolvadó, mind az átvevő gazdasági társaságban a könyvvizsgálati feladatokat a KÖSZ Kft., név szerint Kövesdi Anita könyvvizsgáló látja el, előbbiben havi 110.000,- Ft + ÁFA, utóbbiban 50.000,- Ft + ÁFA díjazásért. Tekintettel arra, hogy a beolvadó gazdasági társaságban a könyvvizsgáló megbízása megszűnik, dönteni szükséges a könyvvizsgáló díjazásáról az átvevő gazdasági társaságban az egyesülést követően, azaz 2016. január 1. napjától.

Javaslom a Tisztelt Közgyűlésnek, hogy a könyvvizsgáló megbízási díját az egyesülést kővetően, 2016. január 1. napjától havi 130.000,- Ft + ÁFA összegben határozza meg.

Az átvevő gazdasági társaság egységes szerkezetbe foglalt, egyesülés utáni alapító okirata a változásokat dőlt betűvel jelzi.

A mellékelt vagyonmérleg-tervezetek szerint az egyesülésben résztvevő társaságok saját tőkéje az alábbiak szerint alakul:

* A Beolvadó társaság saját tőkéje 160.425.133,- Ft, amelyből a jegyzett tőke értéke 17.000.000,- Ft, jegyzett tőkén felüli vagyona 143.425.133,- Ft.
* Az átvevő társaság saját tőkéje 6.157.260,- Ft, amelyből a jegyzett tőke értéke 3.000.000,- Ft, a jegyzett tőkén felüli vagyona 3.157.260,- Ft.

A mellékelt vagyonmérleg-tervezet szerint az átvevő társaság egyesülés utáni saját tőkéje 166.582.393,- Ft, amelyből 20.000.000,- Ft a tervezett jegyzett tőke.

A beolvadó gazdasági társaság tevékenységi körével kibővül az átvevő gazdasági társaság tevékenységi köre, erre tekintettel javaslom a Tisztelt Közgyűlésnek, hogy döntsön az átvevő cég nevének megváltoztatásáról az alábbiak szerint:

* a társaság cégneve: Szociális Forrásközpont és Hajléktalan Ellátó Közhasznú Nonprofit Kft.
* a társaság rövidített neve: Szociális Forrásközpont Kft.

A vagyonmérleg-tervezet elfogadását, illetve a létesítő okirat aláírását követő nyolc napon belül a társaság köteles erről a Cégközlönyben közlemény közzétételét kezdeményezni, amelyet két egymást követő lapszámban kell közzétenni. Ezt követi a cégbírósági eljárás, illetve a változások átvezetése.

Tájékoztatom a Tisztelt Közgyűlést, hogy az egyesülési terv, valamint a felügyelőbizottsági határozatok a terjedelmükre való tekintettel nem kerülnek megküldésre papír alapon. A dokumentumok elérhetőek és letölthetőek a [www.szombathely.hu](http://www.szombathely.hu) honlapon az „Önkormányzat / e-közgyűlés – e-bizottság / e-közgyűlés-aktuális” menüpont alatt.

Kérem a Tisztelt Közgyűlést, hogy az előterjesztést megtárgyalni, és a határozati javaslatról dönteni szíveskedjék.

**Szombathely, 2015. szeptember 10.**

**/: Dr. Puskás Tivadar :/**

**I.**

**Határozati javaslat**

**……../2015. (IX.16.) Kgy. számú határozat**

Szombathely Megyei Jogú Város Közgyűlése a Regionális Szociális Forrásközpont Közhasznú Nonprofit Kft. és a Savaria REHAB-TEAM Szociális Szolgáltató és Foglalkoztatási Közhasznú Nonprofit Kft. egyesülése vonatkozásában a Ptk. 3:44. § (2) bekezdése alapján készített közös egyesülési tervet elfogadja az alábbiak szerint:

1. A Közgyűlés az egyesülésben részt vevő (beolvadó és átvevő) gazdasági társaságok 2015. június 30-i fordulónapra készített vagyonmérleg és vagyonleltár-tervezetét, valamint az átvevő gazdasági társaság egyesülés utáni nyitó vagyonmérleg és vagyonleltár-tervezetét az előterjesztéshez mellékelt tartalommal elfogadja.
2. A Közgyűlés a beolvadás időpontját, valamint az átvevő gazdasági társaság egyesülés utáni végleges vagyonmérleg készítésének fordulónapját 2015. december 31. napjában határozza meg.
3. A Közgyűlés az átvevő gazdasági társaság alapító okiratát az előterjesztéshez mellékelt tartalommal megegyezően elfogadja.
4. A Közgyűlés felkéri az átvevő gazdasági társaság ügyvezetőjét, hogy a munka törvénykönyvéről szóló 2012. évi I. törvény 46. § (4) bekezdésében előírt, a munkavállalók felé fennálló, továbbá az üzemi tanács felé fennálló tájékoztatási kötelezettségének tegyen eleget.
5. A Közgyűlés felhatalmazza a Polgármestert, hogy a társaság módosításokkal egységes szerkezetbe foglalt alapító okiratát aláírja.
6. A Közgyűlés felkéri a beolvadó és az átvevő gazdasági társaságok ügyvezetőit, hogy a Gazdasági és Városstratégiai Bizottság decemberi ülésére készítsék el az átvevő gazdasági társaság egyesülés utáni szervezeti és működési szabályzatát.

**Felelős:** Dr. Puskás Tivadar polgármester

Koczka Tibor alpolgármester

Dr. Károlyi Ákos jegyző

(A végrehajtásért felelős:

Dr. Horváthné Németh Klára, a Regionális Szociális Forrásközpont Közhasznú

Nonprofit Kft. ügyvezetője,

Bujtás Edit, a Savaria REHAB-TEAM Szociális Szolgáltató és Foglalkoztatási

Közhasznú Nonprofit Kft. ügyvezetője

Lakézi Gábor, a Városüzemeltetési Osztály vezetője,

Dr. Bencsics Enikő, az Egészségügyi és Közszolgálati Osztály vezetője)

**Határidő:** 1-4. pont: azonnal

5. pont: 2015. szeptember 20.

6. pont: GVB decemberi ülése

**II.**

**Határozati javaslat**

**……../2015. (IX.16.) Kgy. számú határozat**

A Közgyűlés úgy döntött, hogy az átvevő gazdasági társaságnál könyvvizsgálati feladatokat ellátó KÖSZ Kft., név szerint Kövesdi Anita megbízási díja az egyesülést követően, azaz 2016. január 1. napjától 130.000,- Ft + ÁFA/hónapra módosuljon. A Közgyűlés felhatalmazza a társaság ügyvezetőjét, hogy a könyvvizsgálóval a megbízási szerződés módosítást aláírja.

**Felelős:** Dr. Puskás Tivadar polgármester

Koczka Tibor alpolgármester

Dr. Károlyi Ákos jegyző

(A végrehajtásért felelős:

Dr. Horváthné Németh Klára, a Regionális Szociális Forrásközpont Közhasznú

Nonprofit Kft. ügyvezetője,

Lakézi Gábor, a Városüzemeltetési Osztály vezetője)

**Határidő:** 2015. december 31.

**III.**

**Határozati javaslat**

**……../2015. (IX.16.) Kgy. számú határozat**

1. A Közgyűlés úgy határozott, hogy Savaria REHAB-TEAM Szociális Szolgáltató és Foglalkoztatási Közhasznú Nonprofit Kft. Regionális Szociális Forrásközpont Közhasznú Nonprofit Kft.-be történő beolvadását követően az átvevő gazdasági társaság egyesülés utáni cégneve az alábbiak szerint módosuljon:

A társaság cégneve: Szociális Forrásközpont és Hajléktalan Ellátó Közhasznú Nonprofit Kft.

A társaság rövidített neve: Szociális Forrásközpont Kft.

1. A Közgyűlés felhatalmazza a Polgármestert, hogy a társaság módosításokkal egységes szerkezetbe foglalt alapító okiratát aláírja.

**Felelős:** Dr. Puskás Tivadar polgármester

Koczka Tibor alpolgármester

Dr. Károlyi Ákos jegyző

(A végrehajtásért felelős:

Dr. Horváthné Németh Klára, a Regionális Szociális Forrásközpont Közhasznú

Nonprofit Kft. ügyvezetője,

Lakézi Gábor, a Városüzemeltetési Osztály vezetője)

**Határidő:** 1. pont: azonnal

2. pont: 2015. szeptember 20.